*Informācija plašsaziņas līdzekļiem
01.10.2025.*

 

**Rudens sēņu izstāde Nacionālajā botāniskajā dārzā**

**Latvijas Mikologu biedrība aicina uz rudens sēņu izstādi Nacionālā botāniskā dārza izglītības centrā *“Botania”* Salaspilī 4. oktobrī no plkst. 9.00 līdz 17.00. Pasākumā būs apskatāmi svaigi sēņu paraugi, notiks lekcijas par indīgajām un ārstnieciskajām sēnēm, kā arī etnomikoloģijas ekspedīciju pieredzi. Visu dienu darbosies radošās darbnīcas ar sēņu papīru un tinti. Apmeklētāji aicināti ņemt līdzi arī savus atradumus un fotogrāfijas — mikologi palīdzēs noteikt sugas un atbildēs uz jautājumiem.**

Atnāciet, lai tuvāk iepazītu sēņu brīnumaino pasauli un atklātu sev jaunas sēņu sugas! Izstādē varēsit aplūkot svaigus, tuvākajā apkārtnē ievāktus sēņu paraugus. Būs arī gļotsēņu ekspozīcija un tautas medicīnā lietotās sēnes. Īpaši aicinām apmeklētājus nākt ar savām sēnēm un sēņu fotogrāfijām — mikologi palīdzēs noteikt sugu un konsultēs dažādos sēņu pasaules jautājumos.

**Programmā iekļautas izglītojošas lekcijas:**

**12.00** farmaceite Audrone Spārīte-Jansone stāstīs par indīgajām sēnēm;

**13.00** rakstniece un žurnāliste, grāmatas “Aliansē pret vēzi” autore Maija Pohodņeva stāstīs par ārstnieciskajām sēnēm un to lietošanu

**14.00** Andra Simanova un Evita Veinberga stāstīs par etnomikoloģijas ekspedīcijās redzēto un piedzīvoto.

**9.00–17.00** Visu dienu apmeklētājiem būs pieejamas sēņu papīra un sēņu tintes darbnīcas.

Lai sekmētu sēņu lietošanas prasmju atjaunošanu un zināšanu pārnesi kopienā, veicinātu ar to vākšanu un izmantošanu saistītā nemateriālā kultūras mantojuma izpēti un popularizēšanu, Latvijas Mikologu biedrība šogad ar Valsts Kultūrkapitāla fonda atbalstu īsteno projektu “Sēņu riktes”. Tā ietvaros tiek organizētas darbnīcas un lekcijas, kurās pieredzējuši pētnieki dalīsies ar stāstiem par sēnēm, to vietu dabā un kultūrā, kā arī etnomikoloģijas ekspedīcijās gūtajiem atklājumiem, par ārstnieciskajām sēnēm, to lietošanu. Programma veidota, lai iedvesmotu un rosinātu sarunas par mikoloģiju, tradīcijām un mūsdienu skatījumu uz sēņu pasauli.

Izstādē būs apskatāmi Latvijas Mikologu biedrības īstenotā projekta “Sēņu Birze” (realizēts ar VKKF finansiālo atbalstu) materiāli. Apmeklētāji varēs iepazīt sēņu uzbūvi un sugas ar VAF atbalstītajā projektā “Sēņu grozs” izstrādāto izglītojošo spēļu palīdzību. ar Valsts Kultūrkapitāla fonda atbalstu šobrīd tiek īstenots projekts “Sēņu riktes”, kas vērsts uz sēņu lietošanas prasmju atjaunošanu un zināšanu pārnesi kopienā, ar to saistītā nemateriālā kultūras mantojuma izpēti un popularizēšanu.

Latvijas Mikologu biedrību informatīvi atbalsta Radio NABA un raidījums par sēnēm “Micēlijs”.

Latvijas Mikologu biedrība ir dibināta 2003. gadā, un tās mērķi ir Latvijas sēņu, gļotsēņu un ķērpju izpēte, sēņu zinību popularizēšana un izplatīšana sabiedrībā, dažādu izglītojošu pasākumu īstenošana.

**Papildu informācija plašsaziņas līdzekļiem**

Evita Veinberga, izstādes organizatore, Latvijas Mikologu biedrības valdes locekle, Veinberga@gmail.com, 29 275 931

* Biedrības oficiālais FB konts: <https://www.facebook.com/latvijasmikologubiedriba>
* Sēņu sugu noteikšanas grupa: <https://www.facebook.com/groups/692171774191013>
* LMB oficiālā Tīmekļa vietne: <https://www.senes.lv/mikologubiedriba>
* LMB Youtube: [https://www.youtube.com/@MikoBiedriba](https://www.youtube.com/%40MikoBiedriba)
* LMB TikTok: [https://www.tiktok.com/@mikobiedriba](https://www.tiktok.com/%40mikobiedriba)
* LMB Instagram: <https://www.instagram.com/latvijas_mikologu_biedriba>

Foto: E.Veinberga